CELEX: 
Language: hu
Date: 2021-06-23 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/2144 európai parlamenti és tanácsi rendeletnek a gépjárműveknek az intelligens sebességszabályozó rendszerei tekintetében történő típusjóváhagyására, valamint e rendszerek önálló műszaki egységként történő típusjóváhagyására vonatkozó egyedi vizsgálati eljárásokra és műszaki követelményekre vonatkozó részletes szabályok megállapítása tekintetében történő kiegészítéséről, valamint az említett rendelet II. mellékletének módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2019/2144 európai parlamenti és tanácsi rendelet
                  1
                előírja, hogy az M és N kategóriájú gépjárműveket új típusok esetében 2022. július 6-tól, minden új jármű esetében pedig 2024. július 7-től fel kell szerelni intelligens sebességszabályozó (ISA) rendszerrel.
            
            
               Az Európai Unió közútjain közel 23 000 halálos baleset történt 2019-ben. A túlzott vagy nem az útviszonyoknak megfelelő sebességgel történő vezetés komoly veszélyforrást jelent a közúti biztonságra nézve. Becslések szerint az összes baleset 10–15 %-a és a halálos balesetek 30 %-a gyorshajtás vagy nem megfelelő sebességgel történő vezetés közvetlen következménye
                  2
               . A járművezetőknek a menetsebesség csökkentésében segítséget nyújtó műszaki megoldások jelentős hatással lehetnek a balesetek kimenetelére és a sérülések mértékének csökkentésére.
            
            
               Az intelligens sebességszabályozó (ISA) egy olyan rendszer, amely arra készteti és ösztönzi a járművezetőket, hogy a sebességkorlátozás túllépésekor lassítsanak. A rendszer kisegítő funkcióként, a gázpedálon vagy más célzott, megfelelő és hatékony visszajelzésen keresztül működik együtt a vezetővel, miközben a vezető mindvégig teljes mértékben ellenőrzése alatt tartja a gépjármű menetsebességét. Ez hatékony biztonsági intézkedés, mivel, ha a menetsebesség akár csak kis mértékben is csökken, ez jelentősen kedvező hatással van a balesetek elkerülésére vagy azok kimenetelének enyhítésére.
            
            
               A Bizottság felhatalmazást kap arra, hogy részletes szabályokat állapítson meg a gépjárműveknek az intelligens sebességszabályozó rendszerek tekintetében történő típusjóváhagyására, valamint e rendszerek önálló műszaki egységként történő típusjóváhagyására vonatkozó egyedi vizsgálati eljárásokra és műszaki követelményekre. Ez a felhatalmazáson alapuló bizottsági rendelet kiegészíti az (EU) 2019/2144 rendeletet a vonatkozó műszaki követelmények és vizsgálati eljárások meghatározása révén.
            
            
               2.A JOGI AKTUS ELFOGADÁSÁT MEGELŐZŐ KONZULTÁCIÓK
            
            
               E jogi aktus előkészítése során a Bizottság megfelelő konzultációkat folytatott a tagállami szakértőkkel és érdekelt felekkel. A javasolt megközelítésről szóló véleménycserére a gépjármű-munkacsoport 2020. július 8-i, október 8-i, november 9-i (ad hoc), december 16-i, valamint 2021. április 21-i ülésén, továbbá a tagállamok szakértői csoportjának 2021. január 18-i és 2021. május 20-i ülésén került sor. 
            
            
               A konzultációs folyamat során felvetett kérdések az ISA fokozatosan erősödő hallható figyelmeztetés funkciójának (a tervezetben javasolt négy opció egyikének) hatékonyságára vonatkoztak és annak a lehetőségére, hogy valódi vezetési körülmények között az bosszantja-e a vezetőket; az intelligens sebességszabályozó rendszerek teljesítményi követelményeinek szintje, amely különösen nagy kihívást jelenthet e rendszerek implicit sebességkorlátozást jelző tábláknak való megfelelését illetően; az (EU) 2019/2144 rendelet elfogadása előtt forgalomba helyezett és az e felhatalmazáson alapuló rendelet szerinti műszaki követelményeknek maradéktalanul nem megfelelő intelligens sebességszabályozó rendszerekkel felszerelt járművek helyzete.
            
            
               A Bizottság felhatalmazáson alapuló rendelete a lehető legnagyobb mértékben foglalkozik a konzultáció során felvetett aggályokkal, és azt általánosságban támogatják az EU tagállamai és az érdekelt felek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               E felhatalmazáson alapuló jogi aktus jogalapja az (EU) 2019/2144 európai parlamenti és tanácsi rendelet 4. cikkének (6) bekezdése és 6. cikkének (6) bekezdése.
            
            
               Az intelligens sebességszabályozó rendszereknek túlzott sebesség esetén megfelelő és eredményes módon visszajelzést kell adniuk a járművezetőnek. A tudomány jelenlegi állása alapján számos technikai lehetőség van arra, hogy ez a visszajelzés milyen módszerrel működjön. Azonban ezek nem mindegyike használható minden egyes gépjárműben (függ a motortól, a meghajtás típusától (hibrid), a sebességváltótól stb.). Ezért a felhatalmazáson alapuló rendelet előírja, hogy a gépjárműgyártók az alábbi négy visszajelzési módszer egyikét választhatják intelligens sebességszabályozó rendszereik alapjául:
            
            
               (1)érzékelhető (haptikus) visszajelzési rendszer, amely egy, a gázpedált visszanyomó erőn alapszik:
            
            
               –gyorshajtás esetén a rendszer finom ellentétes irányú nyomást gyakorol a járművezető talpára. Ez segít csökkenteni a menetsebességet, ugyanakkor a járművezető képes azt felülbírálni.
            
            
               (2)a motorvezérlésen alapuló sebességszabályozó rendszer:
            
            
               –A motorteljesítmény automatikus csökkentése függetlenül a járművezető lábának helyzetétől a pedálon, de a járművezető ezt is könnyen felülbírálhatja.
            
            
               (3)fokozatosan erősödő hallható figyelmeztetés:
            
            
               –1. lépés: felvillan egy fényjelzés
            
         
         
            
               –2. lépés: néhány másodperc elteltével, ha a járművezető nem reagál, aktiválódik a hangjelzés
            
            
               –Ha a járművezető figyelmen kívül hagyja ezt a kombinált visszajelzést, akkor mindkét figyelmeztetés egy idő után megszűnik.
            
            
               (4)fokozatosan erősödő rezgő figyelmeztető jelzés:
            
            
               –1. lépés: felvillan egy fényjelzés 
            
            
               –2. lépés: néhány másodperc elteltével, ha a járművezető nem reagál, a pedál rezgő jelzést ad  
            
            
               –Ha a járművezető figyelmen kívül hagyja ezt a kombinált visszajelzést, akkor mindkét figyelmeztetés egy idő után megszűnik.
            
            
               A működésbeli különbségek ellenére az említett négy lehetőség bármelyikére épülő intelligens sebességszabályozó rendszerek egyaránt biztonságosnak és hatékonynak tekinthetők. 
            
            
               Az egyszerű sebességkorlátozást kijelző rendszer (ez csak látható figyelmeztető jelzést ad), amely technológia már manapság is elérhető egyes gépjárművekben, 20 %-kal kevésbé hatékony, mivel a járművezetők gyakran nem veszik észre a látható figyelmeztetéseket. Ezért nem tekinthető elég hatékonynak vagy megfelelőnek arra, hogy e rendelet önmagában visszajelzési technológiaként előírja. 
            
            
               A hallható figyelmeztetésről viszont bebizonyosodott, hogy nagyon hatékony a járművezető reakciójának kiváltása tekintetében, ugyanakkor bosszantó a járművezető számára. 
            
            
               A jelzés bosszantó volta fontos elem a technológia megválasztásában. Emiatt a fokozatosan erősödő hallható figyelmeztetés minden egyes sebességtúllépési eseménynél egyidejűleg alkalmaz egy nem idegesítő, egyúttal kevésbé hatékony fényjelzést, valamint kiegészítő jelleggel egy hallható figyelmeztetést. Annak érdekében, hogy ne kezdje el zavarni a járművezetőt, a hangjelzés csak rövid ideig hallatszik. Úgy lett megtervezve, hogy megfelelően mérsékelje az okozott bosszúságot.
            
            
               A jelen szakaszban nincs meggyőző bizonyíték arra vonatkozóan, hogy a javasolt négy visszajelzési technológia közül melyik lesz az EU-ban valós vezetési körülmények között lényegesen hatékonyabb vagy kevésbé bosszantó. A hatékonysággal és a bosszúsággal kapcsolatos, jelenleg rendelkezésre álló és áttekintett kutatások, ideértve a figyelmeztető hangra vonatkozó kutatásokat is, elsősorban a laboratóriumi szimulációs vizsgálatok eredményeit tükrözik, nem pedig a valós teljesítményt, mivel az intelligens sebességszabályozó rendszerekről szóló uniós rendelettel összhangban lévő ilyen rendszerek gépjárművekbe történő beépítésére csak mostantól fog sor kerülni. 
            
            
               Az intelligens sebességszabályozó rendszerek által használt különböző módszertanok hatékonyságát és megbízhatóságát akkor kell értékelni, amikor kellő számú ilyen rendszerrel felszerelt gépjárművet forgalomba hoztak, és rendelkezésre áll a megfelelő valós tapasztalat. Alapvető fontosságú továbbá, hogy az e felhatalmazáson alapuló bizottsági rendeletben meghatározott módszertanokon alapuló intelligens sebességszabályozó rendszerek teljesítményét a lehető leghamarabb értékeljék, és szükség esetén a technikai követelményeket ennek megfelelően módosítsák. A Bizottság számára előírásra került, hogy 2025. december 31-ig (amely megelőzi az (EU) 2019/2144 rendelet 14. cikkében előírt, 2027 júliusáig elvégzendő átfogó felülvizsgálatot) értékelje az intelligens sebességszabályozó rendszerek teljesítményét az uniós tagállamok járműgyártói és jóváhagyó hatóságai által benyújtandó információk alapján.
            
            
               Az intelligens sebességszabályozó rendszerek típusjóváhagyási vizsgálata vagy típushitelesítése céljából e rendelet mellékleteiben országonkénti bontásban szerepel a közúti jelzőtáblák katalógusa. 
            
            
               E felhatalmazáson alapuló bizottsági rendelet rendelkezéseit az (EU) 2019/2144 rendelet alkalmazásának időpontjától kell alkalmazni.
            
            
               Ez a felhatalmazáson alapuló bizottsági rendelet az (EU) 2019/2144 rendelet II. mellékletét is módosítja azáltal, hogy hivatkozást illeszt be az intelligens sebességszabályozó rendszerekre vonatkozó egyedi követelményeket megállapító rendeleti jellegű jogi aktusra.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.6.23.)
            
            
               az (EU) 2019/2144 európai parlamenti és tanácsi rendeletnek a gépjárműveknek az intelligens sebességszabályozó rendszerei tekintetében történő típusjóváhagyására, valamint e rendszerek önálló műszaki egységként történő típusjóváhagyására vonatkozó egyedi vizsgálati eljárásokra és műszaki követelményekre vonatkozó részletes szabályok megállapítása tekintetében történő kiegészítéséről, valamint az említett rendelet II. mellékletének módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a gépjárműveknek és pótkocsijaiknak, valamint az ilyen járművek rendszereinek, alkotóelemeinek és önálló műszaki egységeinek az általános biztonság, továbbá az utasok és a veszélyeztetett úthasználók védelme tekintetében történő típusjóváhagyásáról, az (EU) 2018/858 európai parlamenti és tanácsi rendelet módosításáról, valamint a 78/2009/EK, a 79/2009/EK és a 661/2009/EK európai parlamenti és tanácsi rendelet és a 631/2009/EK, a 406/2010/EU, a 672/2010/EU, az 1003/2010/EU, az 1005/2010/EU, az 1008/2010/EU, az 1009/2010/EU, a 19/2011/EU, a 109/2011/EU, a 458/2011/EU, a 65/2012/EU, a 130/2012/EU, a 347/2012/EU, a 351/2012/EU, az 1230/2012/EU és az (EU) 2015/166 bizottsági rendelet
                  3
                hatályon kívül helyezéséről szóló, 2019. november 27-i (EU) 2019/2144 európai parlamenti és tanácsi rendeletre és különösen annak 4. cikke (6) bekezdésére és 6. cikke (6) bekezdésére,
            
            
               mivel:
            
            
               (1)Az (EU) 2019/2144 rendelet 6. cikke előírja, hogy az M és N kategóriájú gépjárműveket fel kell szerelni bizonyos fejlett járműrendszerekkel, többek között intelligens sebességszabályozó rendszerekkel. A (EU) 2019/2144 rendelet II. melléklete megállapítja a gépjárművek típusjóváhagyására vonatkozó alapvető követelményeket az intelligens sebességszabályozó rendszerek tekintetében.
            
            
               (2)Részletes szabályokat kell megállapítani a gépjárműveknek az intelligens sebességszabályozó rendszerek tekintetében történő típusjóváhagyására, valamint e rendszerek önálló műszaki egységként történő típusjóváhagyására vonatkozó egyedi vizsgálati eljárásokra és műszaki követelményekre. 
            
            
               (3)Az (EU) 2019/2144 rendelet 3. cikke (3) bekezdése értelmében az intelligens sebességszabályozó olyan rendszer, amely segíti a járművezetőt az útviszonyoknak megfelelő sebesség tartásában azáltal, hogy helyzethez igazított és megfelelő visszajelzést ad. Jelenleg számos technikai lehetőség van arra, hogy az intelligens sebességszabályozó rendszer alapjául szolgáló visszajelzés milyen módszerrel működjön. Műszaki jellemzőik miatt azonban ezen lehetőségek nem mindegyike használható minden egyes gépjárműben. Ezért meg kell határozni olyan visszajelzési módszereket, amelyek működésbeli különbségeik ellenére hasonló mértékben biztonságosak és hatékonyak. Helyénvaló több visszajelzési módszert meghatározni, és lehetővé kell tenni a gyártók számára, hogy bármelyik módszert választhassák az intelligens sebességszabályozó rendszereik alapjául.
            
            
               (4)Az intelligens sebességszabályozó rendszer számos beviteli módszerre támaszkodhat, mint például a kamerával történő megfigyelés, térképadatok és gépi tanulás, azonban a ténylegesen kihelyezett, explicit sebességkorlátozást jelző tábláknak mindig elsőbbséget kell élveznie minden más, a járművön belül rendelkezésre álló információval szemben.
            
            
               (5)Az intelligens sebességszabályozó rendszerek technikai képességeinek vizsgálata céljából szükséges létrehozni az egyes tagállamokban használatos közúti jelzőtáblák katalógusát. A katalógusban szereplő adatoknak az alkalmazandó nemzeti közlekedési szabályok sérelme nélkül típus-jóváhagyási célokat kell szolgálniuk.
            
            
               (6)Az intelligens sebességszabályozó rendszerek a sebességgel kapcsolatos félreérthető információkkal szembesülhetnek a hiányzó, megrongált, manipulált vagy más módon sérült táblák, a hibás táblaelhelyezés, a kedvezőtlen időjárási viszonyok vagy a nem harmonizált, bonyolult, illetve nem kifejezett értéket megszabó (implicit) sebességkorlátozások miatt. Ezért a mögöttes alapelv az kell legyen, hogy mindig a járművezető felelős a vonatkozó közlekedési szabályok betartásáért, és hogy az intelligens sebességszabályozó rendszer a lehető legnagyobb gondossággal kialakított vezetőtámogató rendszer, amely riasztja a vezetőt, amikor csak lehetséges és helyénvaló. 
            
            
               (7)Az intelligens sebességszabályozó rendszerek esetében alkalmazandó egyedi vizsgálati eljárásoknak és műszaki követelményeknek a lehető legnagyobb mértékben technológiai szempontból semlegesnek és teljesítményalapúnak kell lenniük az innovatív megoldások lehetővé tétele érdekében.
            
            
               (8)Az intelligens sebességszabályozó rendszerekre vonatkozó egyedi vizsgálati eljárásoknak és műszaki követelményeknek azt is biztosítaniuk kell, hogy a rendszer ne olyan módon szolgáltassa az alkalmazandó sebességkorlátozásra vonatkozó információkat, amely egy átlagos képességű emberi járművezető számára értelmezhetetlen vagy érthetetlen. Az intelligens sebességszabályozó rendszerektől nem várható el, hogy rendelkezzenek önvezető szintű képességgel, azoknak csupán segítségként kell szolgálniuk a járművezetők számára.
            
            
               (9)Az intelligens sebességszabályozó rendszerek különféle visszajelzési módszerei és szabályozó funkciói valós vezetési körülmények közötti hatékonyságának értékelése csak akkor lesz lehetséges, ha jelentős számú ilyen rendszerrel felszerelt gépjármű lesz elérhető a piacon. Másrészt az intelligens sebességszabályozó rendszerek használatából származó valamennyi lehetséges közúti biztonsági előny kiaknázása érdekében alapvető fontosságú, hogy haladéktalanul, de legkésőbb 2025. december 31-ig megtörténjen az e rendeletnek megfelelő, különböző visszajelzési módszertanokon alapuló intelligens sebességszabályozó rendszerek teljesítményének értékelését. A releváns technológiák és a valós vezetési körülmények közötti tapasztalatok várhatóan 2024 júliusáig, tehát jóval az (EU) 2019/2144 rendelet 14. cikkében meghatározott átfogó felülvizsgálat időpontja előtt rendelkezésre fognak állni. Annak érdekében, hogy a Bizottság a lehető leghamarabb értékelhesse az e rendeletben előírt visszajelzési módszerek teljesítményét, meg kell követelni a gyártóktól, hogy nyújtsák be a vonatkozó információkat a típusjóváhagyást megadó jóváhagyó hatósághoz, és meg kell követelni a jóváhagyó hatóságoktól, hogy összesítsék majd nyújtsák be az információkat a Bizottsághoz.
            
            
               (10)Az intelligens sebességszabályozó rendszerek teljesítményének értékeléséhez összegyűjtendő és benyújtandó valós vezetési információknak általánosnak kell lenniük, és nem kapcsolódhatnak egyetlen gépjárműhöz vagy járművezetőhöz. A gyártók bármilyen rendelkezésre álló eszközt felhasználhatnak az adatgyűjtésre, például vizsgálati járműflottát vagy közvetlenül a végfelhasználókkal kötött önkéntes megállapodásokat, miután az uniós adatvédelmi jogszabályokkal
                  4
                összhangban a végfelhasználók kifejezett hozzájárulásokat adták az adatok gyűjtéséhez. A Bizottságnak szükség esetén az adatgyűjtés módozataira, tartalmára és szerkezetére, valamint a gyűjtött adatok benyújtásának módjára vonatkozó iránymutatásokkal kell támogatnia ezt a folyamatot.
            
            
               (11)Annak érdekében, hogy az optimálistól elmaradó rendszerek által adott hamis figyelmeztető jelzések a lehető legkisebb mértékben vonják el a járművezetők figyelmét vagy terheljék őket túl valós körülmények között, biztosítani kell, hogy a járműgyártók megfelelő technológiákat alkalmazzanak a járműparkjukban, valamint adott esetben és amennyiben szükséges, biztosítsanak a jármű élettartamának egy észszerű hányada folyamán korlátlan és könnyű hozzáférést a rendszerfrissítésekhez.
            
            
               (12)Az intelligens sebességszabályozó rendszerek térképadatokat használhatnak a valós vezetési feltételek melletti megfelelő teljesítmény biztosítása érdekében. Nem szabad azonban előírni, hogy a térképadatok olyan részletességűek és minőségűek legyenek, hogy alkalmasak legyenek lépésenkénti navigációhoz való felhasználásra, mivel elegendő lehet csak a városi és nem városi területek, valamint a fő gyorsforgalmi utak és autópályák koordinátáit tartalmazniuk.
            
            
               (13)A Bizottság arra ösztönzi a tagállamokat, hogy segítsék elő az intelligens sebességszabályozó rendszerek jobb működését valós vezetési feltételek mellett azáltal, hogy biztosítják az utcákon és az utakon az explicit, számszerű sebességkorlátozást jelző táblák megfelelő elhelyezését, és a sebességzónák, gyorsforgalmi utak és autópályák kezdetét és végét jelző táblák elhelyezése révén azok egyértelmű azonosítását.. Bizonyos esetekben az utcák vagy utak kereszteződése és egyesülése nem egyértelműen felismerhető a járművezetők számára, és így a helyzet értelmezése az  intelligens sebességszabályozó technológiák számára is kihívást jelent. Ezért az Unióban közlekedő gépjárművekbe beépített  intelligens sebességszabályozó rendszerek következetes működésének biztosítása érdekében ezeken a helyeken explicit, számszerű, implicit, számszerű vagy implicit nem számszerű sebességkorlátozást jelző táblák elhelyezésére van szükség.
            
            
               (14)Nyilvánvaló azonban, hogy a kamerarendszer, a globális navigációs műholdrendszer (GNSS) és a naprakész digitális térképek kombinációját alkalmazó rendszerek a legmodernebb rendszerek, amelyek valós körülmények között a legjobb teljesítményt és megbízhatóságot nyújtják.
            
            
               (15)Az (EU) 2019/2144 rendelet II. mellékletében található táblázat, amely tartalmazza az említett rendelet 4. cikkének (5) bekezdésében és 5. cikkének (3) bekezdésében említett követelmények jegyzékét, nem tartalmaz semmilyen hivatkozást az intelligens sebességszabályozó rendszereket érintő rendeleti jellegű jogi aktusokra. Ezért az említett mellékletbe bele kell foglalni egy e rendeletre utaló hivatkozást. 
            
            
               (16)Az (EU) 2019/2144 rendeletet ezért ennek megfelelően módosítani kell.
            
            
               (17)Mivel az (EU) 2019/2144 rendelet 2022. július 6-i hatállyal alkalmazandó, e rendeletet is az említett időponttól kezdve kell alkalmazni.
            
         
         
            
               (18)E rendelet rendelkezései szorosan kapcsolódnak egymáshoz, mivel a gépjárműveknek az intelligens sebességszabályozó rendszerek tekintetében történő típusjóváhagyására, valamint e rendszerek önálló műszaki egységként történő típusjóváhagyására vonatkozó egyedi vizsgálati eljárásokra és műszaki követelményekre vonatkozó szabályokkal foglalkoznak. Az e rendeletben megállapított szabályok következtében az (EU) 2019/2144 rendelet II. mellékletét ki kell egészíteni az e rendeletre való hivatkozással. Célszerű ezért ezeket a rendelkezéseket egyetlen felhatalmazáson alapuló rendeletben megállapítani,
            
            
               ELFOGADTA EZT A RENDELETET:
            
            
               1. cikk
            
            
               Egy gépjárműnek az intelligens sebességszabályozó rendszerek tekintetében történő típusjóváhagyására vonatkozó egyedi vizsgálati eljárások és műszaki követelmények 
            
            
               Egy gépjárműnek az intelligens sebességszabályozó rendszerek tekintetében történő típusjóváhagyására az I. mellékletben meghatározott egyedi vizsgálati eljárásoknak és műszaki követelményeknek való megfelelés esetén kerül sor.
            
            
               2. cikk
            
            
               Egy intelligens sebességszabályozó rendszer önálló műszaki egységként történő típusjóváhagyására vonatkozó egyedi vizsgálati eljárások és műszaki követelmények
            
            
               Egy intelligens sebességszabályozó rendszer önálló műszaki egységként történő típusjóváhagyására annak az I. mellékletben meghatározott egyedi vizsgálati eljárásoknak és műszaki követelményeknek való megfelelése esetén kerül sor.
            
            
               3. cikk
            
            
               Közúti jelzőtáblák katalógusa
            
            
               Az egyes tagállamokban használt, közúti sebességkorlátozást jelző táblák jegyzéke a II. mellékletben szerepel, amely alapján a típusjóváhagyó hatóságok és a műszaki szolgálatok e rendeletnek megfelelően értékelik az intelligens sebességszabályozó rendszerek teljesítményét.
            
            
               4. cikk
            
            
               Az intelligens sebességszabályozó rendszerek használatára vonatkozó tájékoztatás
            
            
               (1) A járműgyártók az e rendelet alapján típusjóváhagyást megadó jóváhagyó hatóságok rendelkezésére bocsátják a következő információkat:
            
            
               a)be- és kikapcsolt intelligens sebességszabályozó rendszer mellett levezetett idő vagy megtett távolságok aránya;
            
            
               b)az észlelt sebességkorlátozások betartásával, illetve azok megszegésével levezetett idő vagy megtett távolságok aránya;
            
            
               c)adott esetben az intelligens sebességszabályozó rendszer járművezető általi be- és kikapcsolása között eltelt átlagos idő;
            
            
               Az a) albekezdésben említett információkat a fokozatosan erősödő hallható figyelmeztetés funkcióra, a fokozatosan erősödő rezgő figyelmeztetés funkcióra, a haptikus visszajelzési funkcióra és a sebességszabályozási funkcióra vonatkozó információktól elkülönítve kell benyújtani.
            
            
            
               (2) A jóváhagyó hatóságok összesítik az (1) bekezdéssel összhangban beérkezett információkat, és 2024. július 7-én, majd ezt követően két éven át legalább hathavonta eljuttatják a Bizottsághoz.
            
         
         
            
               5. cikk
            
            
               Az (EU) 2019/2144 rendelet módosítása
            
            
               Az (EU) 2019/2144 rendelet II. melléklete e rendelet III. mellékletének megfelelően módosul.
            
            
               6. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2022. július 6-tól kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.6.23.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 325., 2019.12.16., 1. o.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        HL L 325., 2019.12.16., 1. o. 
               
               
                  
                     (4)
                  
                        Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (
                  
                     HL L 119., 2016.5.4., 1. o.
                  
                  ).